Wie benadeel onderwys meeste? | Netwerk24
Wie benadeel onderwys meeste?
Deur C. V.D. Westhuizen, Oak Glen 23 Mei 2019 00:00
Ek het 'n klip in my skoen. Na regte voel dit meer soos Tafelberg in my skoen.
Die hele wêreld weet ons is in die vierde industriële revolusie en dat Suid-Afrika reeds nie genoeg werkgeleenthede vir jong mense het nie. Jong mense sit sonder werk en ledig by die huis, en almal weet wat die gevolge daarvan is.
Dít in ag genome, wonder ek net hoe dit moontlik en toelaatbaar is dat onderwysers op 65-jarige ouderdom met pensioen gaan en dan deur skole in beheerliggaamsposte aangestel word. Dít terwyl daar soveel jong onderwysers is wat nie poste kry nie.
Hierdie sogenaamde onvervangbares kry dus 'n pensioen en nou nog 'n salaris van die beheerliggaam, terwyl 50% en meer van die jong mense geen inkomste het nie.
Dit kom dus voor of hoofde en die oues van dae saamwerk om jonger mense uit onderwysposte te hou. Die skool wat blykbaar deur die WKOD beskou word as die beste in die Noordsone het skynbaar ook nog nooit gehoor van E-leer nie. Terwyl 'n buurskool reeds ver gevorder het met sy beleid en E-leer gebruik om sy kinders toepaslik te kan voorberei vir die toekoms.